Vejret og årstider i Bangkok | Bangkok.dk
Vejret og årstider i Bangkok
Bangkok har ry for at være den varmeste hovedstad i verden med høj luftfugtighed og forurening. Men der findes faktisk tidspunkter på året, hvor Bangkok er behagelig som en tør dansk sommerdag med lysende blå himmel og lav luftfugtighed. Læs videre her og bliv klogere på årstidernes forskellighed i Bangkok.
Vinter i Bangkok
Det er ikke underligt, at netop de relativt kølige vinterdage i Bangkok er populære blandt turister. I perioden fra november til april lover vejrudsigten for Bangkok ofte 30 grader om dagen og godt 20 om natten. Og for dig med hang til optimale fotobetingelser er der ingen tvivl: Vinteren præsenterer Bangkok i det smukkeste lys, og solens op- og nedstigen bliver ofte indrammet som smukke postkortscener på utallige digitalkameraer.
Sommer i Bangkok
Der er intet, der kan forberede dig på sommerheden i Bangkok. Du bør absolut finde et hotel med aircondition i Bangkok i perioden april til juli. For det er ikke ualmindeligt med en vejrudsigt for Bangkok, der lover sommertemperaturer over 40 grader. Luftfugtigheden stiger støt hele sommeren. Så det er kun passende, at Bangkok og resten af landet fejrer det thailandske nytår i en stor vandrus.
Regnsæsonen i Bangkok
Ja, regn kan du altså komme ud for hele året. Men statistikkerne fortæller, at maj-oktober er de regnfulde måneder. Heraf er august-oktober den mest regnfulde periode. Og når regnen kommer, skal nye munke indvies i templerne (juli). Sædvanligvis træder de ud af deres munkelærdom i oktober, når regnen stilner af.